**I N D O K O L Á S**

**Szombathely Megyei Jogú Város Önkormányzata Közgyűlésének a helyi adókról szóló 38/2011. (XII.19.) önkormányzati rendelet módosításáról szóló önkormányzati rendeletéhez**

A helyi önkormányzatok önálló gazdálkodási feltételeinek megteremtésében, a pénzügyi helyzetük stabilitásában kiemelkedő szerepet töltenek be a saját bevételeken belül a helyi adók. A gazdasági stabilitás megteremtéséhez olyan intézkedéseket kell eszközölni, amelyek az önkormányzat bevételteremtő képességét növelik, és ezáltal a feladatellátás hatékonysága javul. Mindezekre tekintettel szükségessé vált a helyi adókon belül az építményadó felülvizsgálata.

A települési önkormányzatok a helyi adókról szóló 1990. évi C. törvény (továbbiakban: Htv.) 6. § c) pontja értelmében az adó mértékét a törvényben meghatározott felső határokra (adómaximumokra) tekintettel határozhatják meg. A KSH által közzétett adatok alapján a fogyasztói árszínvonal-változás (infláció) figyelembevételével 2021. január 1. napjától az építmények utáni adó felső határa 2018 Ft/m2.

A javaslat nem érinti a magánszemélyek tulajdonában lévő lakás és egyéb nem lakás célú építmények (gépjárműtárolók, gazdásági épületek) utáni adófizetési kötelezettség bevezetését. Az 1000 m2 alattiépítmények után fizetendő építményadó összege szintén változatlan maradna segítve ezzel a kis- és középvállalkozásokat, hogy anyagi terheik ne súlyosbodjanak.

A helyi iparűzési adó vonatkozásában az önkormányzat továbbra is biztosítaná a 2,5 millió forint vállalkozási szintű adóalap alatti társas és egyéni vállalkozások részére a teljes adómentességet.

A 2015. évtől változatlan építményadó mértékek vonatkozásában az 1000 m2 feletti építmények utáni adómértékek változnának. Továbbá megszüntetésre kerülne az új építésű építmények után az első adóévben alkalmazott 0 Ft/m2 adómérték.

**1. §**

Az 1000 m2 alapterület feletti kereskedelmi egység, valamint egyéb nem lakás céljára szolgáló építmények esetében az építményadó mértékének módosítását tartalmazza. Az 1. § további jogharmonizációs módosítást rögzít figyelemmel arra, hogy az adózás rendjéről szóló 2017. évi CL. törvényben a korábbi építményadó bevallás, építményadó adatbejelentésre módosult.

**2. §**

Hatályon kívül helyező rendelkezést tartalmaz az új építésű építmények után az első adóévben alkalmazott 0 Ft/m2 adómérték megszüntetése érdekében.

**3. §**

A rendelet hatálybalépését szabályozza.